30.6.2022.
HR
Službeni list Europske unije
C 251/91 srijeda, 15. prosinca 2021.
13. ponovno ističe potrebu za iskorjenjivanjem političkih i administrativnih veza s organiziranim kriminalom primjenom jasnih antikorupcijskih zaštitnih mehanizama i djelotvornim kaznenim progonom istaknutih slučajeva korupcije; poziva EU da poveća potporu za konsolidaciju javnih uprava koja se temelji na zaslugama; vrlo je zabrinut zbog navoda o vezama između političara na visokoj razini i skupina organiziranog kriminala, dok je pravosudni sustav neučinkovit u postupanju s tim navodima; ističe da je građevinski sektor na zapadnom Balkanu među najosjetljivijima na organizirani kriminal i korupciju;
14.
zabrinut je zbog toga što su kriminalne organizacije iskoristile krizu uzrokovanu bolešću COVID-19, među ostalim zlouporabom izravne javne nabave za osnovnu medicinsku opremu i usluge za zdravstvene strukture, prodajom krivotvorenih potvrda o bolesti COVID 19 i povećanjem lihvarskih praksi; poziva vlasti zapadnog Balkana da poduzmu mjere protiv krivotvorenih cjepiva i potvrda o cijepljenju; poziva Komisiju da poveže proračunsku potporu s jasnim antikorupcijskim ciljevima; u tu svrhu ističe potrebu za uspostavom snažnih mehanizama za praćenje provedbe;
15.
podsjeća da je IPA-om III predviđena snažna uvjetovanost i da se financiranje mora prilagoditi ili čak suspendirati u slučaju znatnog nazadovanja ili trajnog nedostatka napretka u tom području takozvanih „temeljnih pitanja”, posebno u području vladavine prava i temeljnih prava, uključujući borbu protiv korupcije i organiziranog kriminala; naglašava da je u interesu sigurnosti EU-a i da je njegova odgovornost zajamčiti da sredstva EU-a ne postanu kontraproduktivna jačanjem klijentelističkih mreža korumpiranih političara i povlaštenih poduzeća;
16. napominje da su veze između organiziranog kriminala, politike i poduzeća postojale prije raspada Jugoslavije i da se nastavljaju od 90-ih godina 20. stoljeća; osuđuje očit nedostatak volje nadležnih tijela da otvore arhive bivše Jugoslavije; stoga ponovno poziva na to da se otvore arhivi bivše Jugoslavije, a naročito da se omogući pristup dosjeima bivše jugoslavenske tajne službe (UDBA) i Kontraobavještajne službe Jugoslavenske narodne armije (KOS) te da se ti dosjei vrate odgovarajućim vladama ako to zatraže;
17.
ističe važnost suradnje i razmjene obavještajnih podataka s državama članicama, s međunarodnim partnerima kao što su Sjedinjene Američke Države, Kanada i Ujedinjena Kraljevina, kao i s međunarodnim organizacijama kao što su NATO, Skupina država protiv korupcije (GRECO), Organizacija za europsku sigurnost i suradnju (OESS) i Ured Ujedinjenih naroda za droge i kriminal (UNODC);
18. pozdravlja obnovljeni konstruktivni angažman SAD-a na zapadnom Balkanu, uključujući njegovu usmjerenost na borbu protiv korupcije; u tom kontekstu ističe izvršni nalog SAD-a kojim se sankcioniraju osobe koje doprinose destabilizirajućem stanju na zapadnom Balkanu, kao i djelovanje SAD-a usmjereno na pojedince i subjekte zbog njihovih ozbiljnih djela korupcije; poziva EU da temeljito procijeni moguće usklađivanje s takvim mjerama;
Specifični oblici organiziranog kriminala
19. napominje da su zemlje zapadnog Balkana zemlje podrijetla, odredišta i tranzita trgovanja ljudima, čije su žrtve većinom žene i djevojčice kojima se trguje u svrhu seksualnog iskorištavanja; napominje da je trgovanje ljudima zločin s najvećim udjelom veza s organiziranim kriminalom; poziva relevantne vlasti da se više usredotoče na prevenciju i jačanje otpornosti skupina koje su ugrožene opasnošću od trgovanja ljudima, istovremeno ističući potrebu za intersekcionalnim rodno osjetljivim pristupom; pozdravlja zajedničke akcije provedene s međunarodnim partnerima, uključujući Interpol i Europol, koje su dovele do uhićenja osumnjičenih trgovaca ljudima i krijumčara ljudi;
20. napominje da zemlje zapadnog Balkana služe kao tranzitni koridor za migrante i izbjeglice te da kretanja velikog broja ljudi posljednjih godina predstavljaju golem izazov za tu regiju i države članice; poziva na pojačane napore u rješavanju problema krijumčarenja migranata i u zaštiti temeljnih prava krijumčarenih osoba, posebno maloljetnika bez pratnje, te na veću razmjenu informacija i bolju koordinaciju među zemljama zapadnog Balkana i s državama članicama; potiče EU i njegove države članice da pruže veću pomoć u rješavanju tih pitanja, kao što su financijska i tehnička potpora, sklapanje neformalnih sporazuma i sporazuma o statusu te poticanje suradnje preko zajedničkog operativnog ureda i operativne platforme za istočnosredozemnu rutu, uzimajući pritom u obzir posebnosti i potrebe zapadnobalkanske rute, kao i pružanjem pomoći u uspostavi dostojanstvenih uvjeta prihvata; poziva na pojačanu zaštitu vanjskih granica EU-a u suradnji s državama zapadnog Balkana;